EE!อัดฉีดร่วม6พันล้านลงเข็ม สร้างรง.-ลดกำลังผลิตเท่าตัว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — บอร์ด อีเทอเนิล เอนเนอยี ไฟเขียวลงทุนเฉียด 6,000 ล้านบาท ก่อสร้างโรงงานกำลังผลิต 6.5 แสนลิตรต่อวัน ดันราคาหุ้นพุ่งแรง 
รายงานข่าวจากบริษัท อีเทอเนิล เอนเนอยี (EE) เปิดเผยว่า คณะกรรมการบริษัทอนุมัติให้บริษัทลงทุนก่อสร้างโรงงานผลิตเอทานอลขนาดกำลังผลิต 6.5 แสนลิตรต่อวัน งบประมาณการลงทุน 5,950 ล้านบาท รวมทั้งให้ทำสัญญาก่อสร้างโรงงานและลงทุนซื้อเครื่องจักรเพื่อการผลิตเอทานอล อย่างไรก็ตาม การลงทุนดังกล่าวต้องได้รับอนุมัติจากที่ประชุมผู้ถือหุ้น วันที่ 14 ก.พ. 2554 และได้ลงนามสัญญาเงินกู้กับสถาบันการเงินก่อน 
ก่อนหน้านี้ EE มีมติที่ประชุมวิสามัญผู้ถือหุ้น EE อนุมัติให้ก่อสร้างโรงงานผลิตเอทานอลขนาดกำลังผลิต 1.5 ล้านลิตรต่อวัน 
นายศิริธัช โรจนพฤกษ์ ประธานเจ้าหน้าที่บริหารและกรรมการผู้จัดการ บริษัท อีเทอเนิล เอนเนอยี กล่าวว่า การลดขนาดกำลังผลิตจากเดิม 1.5 ล้านลิตรต่อวัน เหลือ 6.5 แสนลิตรต่อวัน เพื่อให้สอดคล้องกับเงินลงทุนที่มีอยู่
“บริษัทยังไม่ได้เพิ่มทุน ค่อยๆ ทำไปก่อน กำลังผลิต 6.5 แสนลิตรต่อวัน ทดลองทำ และตลาดรับซื้อก็มีส่วนต่อกำลังผลิต” ผู้บริหาร กล่าว
ด้านราคาหุ้น EE วันที่ 7 ธ.ค. ปรับตัวขึ้นแรงตามแรงเก็งกำไรข่าวการลงทุนสร้างโรงงาน โดยราคาหุ้นปรับตัวขึ้นไปสูงสุด 1.55 บาท เพิ่มขึ้น 0.35 บาท และปิดที่ 1.38 บาท เพิ่มขึ้น 0.18 บาท หรือ 15% มูลค่าซื้อขายแน่น 110.98 ล้านบาท 
บทวิเคราะห์บริษัทหลักทรัพย์ คันทรี่ กรุ๊ป ระบุว่า การประกาศลงทุนทำเอทานอล 5,900 ล้านบาท แสดงให้เห็นว่า EE มีความตั้งใจทำพลังงานทดแทนจริงจัง ขณะที่ความชัดเจนของเงินลงทุนยังไม่มี และมีขาดทุนสะสม
สำหรับข้อดี EE มีหนี้น้อยมาก หรือแทบไม่มี การกู้มาทั้งก้อนคงไม่มีใครให้ วิธีหาเงินน่าจะล้างขาดทุนสะสมแล้วเพิ่มทุนควบคู่กับการขอกู้ 
นายเกียรติพงษ์ น้อยใจบุญ ประธานเจ้าหน้าที่บริหาร บริษัท เอกรัฐวิศวกรรม (AKR) กล่าวว่า บริษัทได้เซ็นสัญญาขายหม้อแปลงให้บริษัท โซล่าร์ พาวเวอร์ จำนวน 198 เครื่อง มูลค่ากว่า 120 ล้านบาท เพื่อใช้ในโครงการ Solar Farm ขนาด 6 เมกะวัตต์ จำนวน 33 แห่ง ในพื้นที่จังหวัดต่างๆ ทางภาคตะวันออกเฉียงเหนือ ซึ่งผลจากการขายครั้งนี้จะทำให้บริษัทมีรายได้ที่แน่นอน และคาดว่าปีหน้าจะเป็นปีที่ดี คาดว่ายอดขายหม้อแปลงจะโตขึ้น 25% จากปีนี้ 
บริษัท เอกรัฐวิศวกรรม เป็นผู้ผลิตและจำหน่ายหม้อแปลงไฟฟ้ารายใหญ่ที่สุดในประเทศไทยและเอเชียตะวันออกเฉียงใต้ มีส่วนแบ่งการตลาดในประเทศสูงสุดติดต่อกัน 20 ปี 
ด้านบริษัท โซล่าร์ พาวเวอร์ เป็นผู้ผลิตไฟฟ้าจากพลังงานแสงอาทิตย์รายใหญ่ มีเป้าหมายเป็นผู้นำใหญ่สุดในอาเซียน ด้วยแผนก่อสร้างโรงไฟฟ้าพลังงานแสงอาทิตย์ 34 แห่ง กำลังผลิตรวมกว่า 200 เมกะวัตต์